
A Végső Hitelnyújtó Szerepe a 2008-as Globális Gazdasági Válság Idején

A pénzügyi összeomlások és krízisek mind szerves részei a pénzügyi történelem alakulásának. A féktelen spekuláció, pénzügyi innovációk, a szabályozások elmaradottsága, az elhibázott szakpolitikák és az ezekből fakadó krízisek azonban sokszor évekre, akár évtizedekre visszavetették a gazdasági fejlődést és számos szélsőséges elem felemelkedéséhez vezettek.
Tudományos diákköri dolgozatom a végső hitelnyújtó (Lender of Last Resort, LOLR), a pénzügyi krízisek és az intézményi spekuláció témakörével foglalkozik a 2008-as globális gazdasági válság kapcsán. Kutatásom célja a pénzügyi és gazdasági krízis jellegzetességeire adott LOLR válaszok és eszközök felkutatása. Ezen eszközöknek és lépéseknek a LOLR elméleti keretrendszerében való elhelyezkedésének értelmezése, érintve a nemzetközi végső hitelnyújtó problémakörét.
Dolgozatom irodalmi áttekintésében bemutatja a pénzügyi összeomlások és krízisek történelmét, azok hátterében álló legfontosabb eseményeket, valamint a központi bankok végső hitelnyújtói feladatának fejlődéstörténetét, annak főbb elméleti kereteit és az azzal kapcsolatban felvetődő kérdéseket. Ezt követően pedig a 2008-as globális gazdasági válság előzményeinek majd gyakorlati LOLR tevékenységeinek bemutatása és elemzése következik szekunder adatok és empirikus elemzés formájában.
Kutatásom bemutatja, hogy a végső hitelnyújtó feladatköre számos ponton ki kellett, hogy bővüljön a Walter Bagehot (1873) által megalkotott képhez képest. Láthatjuk, hogy a pénzügyi innováció és a szektor hatósági szabályozása kulcsfontosságú kérdés és közvetlen hatással van a válságok kialakulására, mivel az intézményi befektetők is hajlamosak a spekuláció túlzásainak áldozatául esni. Ezen felül bemutatásra kerül az is, hogy a végső hitelnyújtó információ gyűjtő és stratégiai szervező szerepe rendkívül fontos, mivel az aszimmetrikus információ problémája a pénzügyi intézményeket és döntéshozókat sem kerüli el.



